REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/143-23

15. jul 2023. godine

B e o g r a d

ZAPISNIK

26. SEDNICE ODBORA ZA FINANSIJE,   
REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 14. I 15. JULA 2023. GODINE U GOLUPCU

Prvog dana, 14. jula, sednica je počela u 12,00 časova.

Sednicom je predsedavao Veroljub Arsić, predsednik Odbora.

Sednici su prisustvovali članovi Odbora: Svetlana Milijić, Nikola Radosavljević, Aleksandra Tomić, Tijana Davidovac, Nenad Mitrović, Dragan M. Marković i Rozalija Ekres.

Sednici su prisustvovali zamenici članova Odbora: Bratimir Vasiljević (zamenik Ane Belioce Martać) i Zoran Stojanović (zamenik Veroljuba Stevanovića).

Sednici nisu prisustvovali članovi Odbora: Miroslav Kondić, Dušan Bajatović, Vladimir Obradović, Miroslav Aleksić, Bojana Bukumirović, Nebojša Zelenović i Vojislav Vujić, niti njihovi zamenici.

Na poziv predsednika Odbora, sednici su prisustvovali: dr Duško Pejović, predsednik Saveta Državne revizorske institucije i generalni državni revizor, Marija Obrenović, potpredsednik Saveta Državne revizorske institucije, Ljiljana Dimitrijević, član Saveta Državne revizorske institucije, Milena Milinković sekretar Državne revizorske institucije i vrhovni državni revizori: Stojanka Milovanović, Željko Motić i Dragan Golubović.

Na poziv predsednika Odbora, sednici su prisustvovali i: predstavnici Opštine Golubac: Nebojša Mijović, predsednik Opštine Golubac, Vladica Buljubaša, načelnik opštinske uprave Golubac i Radmila Ivanović, načelnik Odeljenja za privredu i finansije opštinske uprave Golubac; predstavnici „Tvrđava Golubački grad“ d.o.o.: Iskra Maksimović, Aleksandar Planinšek i Dragan Perić; Nenad Gršić, predstavnik UNDP i Zlata Đorđević, predstavnik Transparentnost Srbije.

Na predlog predsednika, Odbor je jednoglasno (9 glasova za) utvrdio sledeći

D n e v n i r e d:

1. Predstavljanje Izveštaja o reviziji konsolidovanih finansijskih izveštaja završnog računa budžeta Opštine Golubac za 2021. godinu i Izveštaja o reviziji finansijskih izveštaja Društva sa ograničenom odgovornošću za razvoj turizma „Tvrđava Golubački grad“, Golubac za 2021. godinu;

2. Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja - Sektor broj 3 i Sektor broj 4 Državne revizorske institucije;

3. Razmatranje preporuka za izmene važećih zakona na osnovu informacija do kojih se došlo u postupku obavljanja revizije u Sektoru broj 3 i Sektoru broj 4 Državne revizorske institucije.

Pre prelaska na rad po utvrđenim tačkama dnevnog reda, predsednik Odbora je podsetio članove i zamenike članova Odbora da se održavanjem ove sednice u Golupcu, odnosno van sedišta Narodne skupštine, ispunjava obaveza koja proizilazi iz Akcionog plana za sprovođenje vladinog Programa reforme upravljanja javnim finansijama, a to je obaveza da ovaj odbor razmotri izveštaje DRI o obavljenim revizijama pojedinih korisnika javnih sredstava. U nastavku, predsednik Odbora Veroljub Arsić dao je reč Nebojši Mijoviću, predsedniku Opštine Golubac.

Nebojša Mijović istakao je da Opština Golubac i dalje pripada grupi nerazvijenih opština u Srbiji, ali da se opštinska uprava trudi da se taj status prevaziđe. On je u kratkim crtama upoznao članove Odbora sa infrastrukturnim projektima koji su realizovani u prethodnih osam godina, od izgradnje puteva i mostova, ulaganja u vodovodnu i kanalizacionu mrežu, rekonstrukcije starih i izgradnju novih vrtića i škola, kao i ulaganja u obnovu verskih objekata, domova kulture, sportskih objekata, izgradnja biblioteke i gradskog muzeja. Takođe, on je izrazio očekivanje da će Opština Golubac u narednom periodu napredovati još više, posebno imajući u vidu dve važne turističke tačke, Golubačku tvrđavu i manastir Tumane, koji beleže veliki broj turističkih poseta tokom godine. On je poželeo članovima Odbora uspešan rad i pozvao predstavnike DRI da ukažu na greške koje je ova opština pravila, a koje su uočene tokom sprovedenih revizija, kako se iste više ne bi ponavljale.

**Prva tačka dnevnog reda:** Predstavljanje Izveštaja o reviziji konsolidovanih finansijskih izveštaja završnog računa budžeta Opštine Golubac za 2021. godinu i Izveštaja o reviziji finansijskih izveštaja Društva sa ograničenom odgovornošću za razvoj turizma „Tvrđava Golubački grad“, Golubac za 2021. godinu

Dr Duško Pejović, predsednik Saveta DRI i generalni državni revizor, predstavio je Izveštaj o reviziji konsolidovanih finansijskih izveštaja završnog računa budžeta Opštine Golubac za 2021. godinu. Predstavljajući ovaj izveštaj, naglasio je da je Opštini Golubac u predmetnom postupku revizije dato mišljenje sa rezervom (modifikovano mišljenje) imajući u vidu otkrivene nepravilnosti u poslovanju. Ukazao je da je ovaj subjekt revizije uspostavio sistem internih kontrola ali da isti nije dovoljno efikasan, kao i da veliki nedostatak u poslovanju Opštine Golubac predstavlja nepostojanje pomoćnih knjiga.

U nastavku, predsednik Saveta DRI i generalni državni revizor istakao je da su nakon revizije, državni revizori Opštini Golubac dali 52 preporuke, od čega se 24 preporuke odnose na budžetsku klasifikaciju, odnosno, skoro polovina preporuka odnosi se na pogrešna knjiženja. Od 52 date preporuke, 36 preporuka su „prvog prioriteta“ (otklanjanje nepravilnosti do 90 dana), 13 preporuka su „drugog prioriteta“ (otklanjanje nepravilnosti do godinu dana) i tri preporuke su „trećeg prioriteta“ (otklanjanje nepravilnosti do 3 godine). On je naglasio da je Opština Golubac u toku samog postupka revizije preduzela mere na otklanjanju nekih utvrđenih nepravilnosti.

Dr Duško Pejović, predsednik Saveta DRI i generalni državni revizor, u nastavku je predstavio i Izveštaj o reviziji finansijskih izveštaja Društva sa ograničenom odgovornošću za razvoj turizma „Tvrđava Golubački grad“, Golubac za 2021. godinu. On je istakao da je ovom društvu takođe dato mišljenje sa rezervom (modifikovano mišljenje) imajući u vidu otkrivene nepravilnosti. Osnov za ovakvo mišljenje o finansijskim izveštajima je manje iskazana dobit u poslovnim knjigama, pogrešne ekonomske klasifikacije, neiskazivanje građevinskih objekata i opreme u poslovnim knjigama koje je kao korisnik dobilo na korišćenje i upravljanje, kao i nevršenje popisa istih. DRI je dala 8 preporuka a subjektu revizije je skrenuta pažnja na osnovni kapital. U nastavku je naveo da je Društvo sa ograničenom odgovornošću za razvoj turizma „Tvrđava Golubački grad“, Golubac međuvremenu, 4. januara 2023. godine, dostavilo Odazivni izveštaj sa dopunama od 10. januara 2023. godine i dokazima o postupanju po datim preporukama, kao i da je DRI donela Odluku da se izvrši revizija Odazivnog izveštaja u toku 2023. godine.

 U diskusiji po ovoj tački dnevnog reda učestvovali su: Aleksandra Tomić, Veroljub Arsić, Dr Duško Pejović, Vladica Buljubaša i Iskra Maksimović, čija su izlaganja tonski snimana.

\* \* \*

U nastavku sednice, održana je Druga sednica Pododbora za razmatranje izveštaja o obavljenim revizijama Državne revizorske institucije.

Sednicom Pododbora predsedavala je dr Aleksandra Tomić, predsednik Pododbora.

Sednici su prisustvovali članovi Pododbora: Rozalija Ekres, Svetlana Milijić i Nikola Radosavljević.

Na predlog predsednika, članovi Pododbora su jednoglasno (4 glasa za), utvrdili sledeći

D n e v n i r e d:

1. Razmatranje sektorskih izveštaja Državne revizorske institucije:

* Sektora broj 3 za 2021. godinu;
* Sektora broj 4 za 2021. godinu.

Pre prelaska na rad po utvrđenom dnevnom redu, Pododbor je jednoglasno (4 glasa za), bez primedbi, usvojio zapisnik sa Prve sednice Pododbora.

Željko Motić, vrhovni državni revizor, predstavio je Izveštaj o radu Sektora broj 3 Državne revizorske institucije za 2021. godinu.

Sektor broj 3 je u 2021. godini sprovodio revizije finansijskih izveštaja, revizije pravilnosti poslovanja, revizije svrsishodnosti poslovanja, izdao poslerevizione izveštaje i revizije odazivnih izveštaja. Subjekti revizije Sektora broj 3 bile su organizacije obaveznog socijalnog osiguranja (revizija ovih organizacija se po zakonu radi svake godine), korisnici sredstava Republičkog fonda za zdravstveno osiguranje, Ministarstvo zdravlja, Ministarstvo za rad, zapošljavanje, boračka i socijalna pitanja i njegovi indirektni korisnici, dok je od 2022. godine subjekt revizije ovog Sektora i Ministarstvo za brigu o porodici.

Vrhovni državni revizor istakao je da je predmet revizija Sektora broj 3 u 2021. godini bio 101 revizorski proizvod od čega: 16 izveštaja o reviziji finansijskih izveštaja , 28 izveštaja o reviziji pravilnosti poslovanja, 2 izveštaja o reviziji svrsishodnosti poslovanja, 2 izveštaja o reviziji odazivnih izveštaja i 63 poslereviziona izveštaja. Kod revizije finansijskih izveštaja izraženo je 5 nemodifikovanih (pozitivnih) mišljenja i 11 modifikovanih mišljenja (10 mišljenja sa rezervom i 1 negativno mišljenje). Takođe, subjektima revizije dato je 160 preporuka.

Kod revizija pravilnosti poslovanja dato je 28 zaključaka o pravilnosti poslovanja. Subjektima revizije koje nisu u toku revizionog postupka otklonili uočene nepravilnosti, dato je ukupno 382 preporuke. Takođe, izvršene su dve revizije svrsishodnosti na teme: “Profesionalna rehabilitacija i podsticanje zapošljavanja osoba sa invaliditetom’’ i “Efikasnost i ekonomičnost postupka centralizovane javne nabavke reagenasa”. Nakon sprovedenih revizija dato je ukupno 15 preporuka: 10 preporuka se odnosi na reviziju “Profesionalna rehabilitacija i podsticanje zapošljavanja osoba sa invaliditetom” dok se 5 preporuka odnosi na “Efikasnost i ekonomičnost postupka centralizovane javne nabavke reagenasa”.

U 2021. godini, 63 subjekata koji su bili revidirani tokom 2020. i 2021. godine, u skladu sa datim rokovima za otklanjanje utvrđenih nepravilnosti su dostavljali DRI poslerevizione izveštaje.

Dragan Golubović, vrhovni državni revizor, predstavio je Izveštaj o radu Sektora broj 4 Državne revizorske institucije za 2021. godinu.

Vrhovni državni revizor je istakao da je predmet revizija Sektora broj 4 bilo 127 revizorskih proizvoda od čega: 21 izveštaj o reviziji finansijskih izveštaja za 2020. godinu, 22 izveštaja o reviziji pravilnosti poslovanja za 2019. i 2020. godinu, 9 izveštaja o reviziji finansijskih izveštaja i pravilnosti poslovanja za 2020. godinu, 4 izveštaja o reviziji svrsishodnosti poslovanja za period 2017-2020. godine, 20 izveštaja o reviziji odazivnih izveštaja i 51 poslerevizioni izveštaj. Kod revizije finansijskih izveštaja izraženo je 8 nemodifikovanih (pozitivnih) mišljenja i 13 modifikovanih mišljenja (mišljenja sa rezervom), dok je kod revizija finansijskih izveštaja i pravilnosti poslovanja izraženo 9 modifikovanih mišljenja (mišljenja sa rezervom) na finansijske izveštaje i 8 modifikovanih mišljenja (mišljenja sa rezervom) na pravilnost poslovanja i 1 nemodifikovano (pozitivno) mišljenje na pravilnost poslovanja. Urađene su četiri revizije svrsishodnosti na teme:” Upravljanje nacionalnim parkovima u Republici Srbiji”, ‘’Unapređenje poslovnog okruženja malih i srednjih preduzeća i preduzetnika’’, ‘’Unapređenje pristupa izvorima finansiranja za razvoj malih i srednjih preduzeća i preduzetnika’’ i ‘’Zaštita potrošača u oblasti snabdevanja toplotnom energijom”. Dato je ukupno 458 preporuka za sve sprovedene revizije.

Vrhovni državni revizor ukazao je da je DRI na osnovu nalaza iz izveštaja o revizijama Sektora broj 4, podnela ukupno 12 prijava od čega: 6 zahteva za pokretanje prekršajnog postupka za 18 odgovornih lica i 6 prijava za privredni prestup za 52 odgovorna lica.

U diskusiji su učestvovali Rozalija Ekres, Dragan M. Marković, Nenad Mitrović i Duško Pejović, čija su izlaganja tonski snimana.

Na predlog predsednika, Pododbor za razmatranje izveštaja o obavljenim revizijama Državne revizorske institucije odlučio je jednoglasno (4 glasa za), da Odboru za finansije, republički budžet i kontrolu trošenja javnih sredstava podnese

I Z V E Š T A J

kojim predlaže da Odbor prihvati sektorske izveštaje Državne revizorske institucije - Sektora broj 3 za 2021. godinu, sa odgovarajućim preporukama Državne revizorske institucije.

Sastavni deo ovog izveštaja je Pregled naziva sektorskih izveštaja DRI Sektor broj 3 u 2021. godini.

Na predlog predsednika, Pododbor za razmatranje izveštaja o obavljenim revizijama Državne revizorske institucije odlučio je jednoglasno (4 glasa za), da Odboru za finansije, republički budžet i kontrolu trošenja javnih sredstava podnese

I Z V E Š T A J

kojim predlaže da Odbor prihvati sektorske izveštaje Državne revizorske institucije - Sektora broj 4 za 2021. godinu, sa odgovarajućim preporukama Državne revizorske institucije.

Sastavni deo ovog izveštaja je Pregled naziva sektorskih izveštaja DRI Sektor broj 4 u 2021. godini.

Sednica Pododbora je završena u 14,05 časova.

**\* \* \***

**Druga tačka dnevnog reda:** Razmatranje Izveštaja Pododbora o razmatranju sektorskih izveštaja Državne revizorske institucije u 2021. godini, i to: Sektor broj 3 i Sektor broj 4

Diskusije po ovoj tački dnevnog reda nije bilo.

Na osnovu člana 55. Poslovnika Narodne skupštine, Odbor za finansije, republički budžet i kontrolu trošenja javnih sredstava je, jednoglasno (10 glasova za), odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije u 2021. godini – Sektor broj 3, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2021. godini – Sektor broj 3.

Na osnovu člana 55. Poslovnika Narodne skupštine, Odbor za finansije, republički budžet i kontrolu trošenja javnih sredstava je, jednoglasno (10 glasova za), odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije izvršene u 2021. godini – Sektor broj 4, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2021. godini – Sektor broj 4.

Sednica je prekinuta u 14,10 časova.

**\* \* \***

Drugog dana, 15. jula, sednica je nastavljena u 10,00 časova.

Sednicom je predsedavao Veroljub Arsić, predsednik Odbora.

Sednici je, pored članova i zamenika članova Odbora, predstavnika Državne revizorske institucije, prisustvovala i Milesa Marjanović, načelnik Odeljenja za budžet u Ministarstvu finansija.

**Treća tačka dnevnog reda:** Razmatranje preporuka za izmene važećih zakona na osnovu informacija do kojih se došlo u postupku obavljanja revizije u Sektoru broj 3 i Sektoru broj 4 Državne revizorske institucije

Željko Motić, vrhovni državni revizor, predstavio je preporuke za izmene važećih zakona na osnovu informacija do kojih se došlo u postupku obavljanja revizije u Sektoru broj 3 Državne revizorske institucije a u skladu sa nadležnostima Državne revizorske institucije.

Preporuke u Sektoru broj 3 za 2021. godinu odnose se na izmene 11 propisa, kao i izmene šest propisa koje su date pre 2021. godine, a koje još uvek nisu sprovedene. Preporuke se odnose na izmene: Zakona o bezbednosti i zdravlju na radu, Zakona o javnim nabavkama (član 39.), Pravilnika o standardnom klasifikacionom okviru i Kontnom planu za budžetski sistem propisivanjem nepostojećih ekonomskih klasifikacija za određena knjiženja kao i na usklađivanje Pravilnika sa odredbama Zakona o budžetskom sistemu. Takođe, date su tri preporuke ministru nadležnom za poslove finansija da, u skladu sa zakonom datim ovlašćenjima, bliže uredi način i postupak izrade Konsolidovanog izveštaja RFZO-a, sadržaj finansijskih planova organizacija za obavezno socijalno osiguranje, kao i način evidentiranja prenetih sredstava između zdravstvenih ustanova, korisnika sredstava RFZO-a. Jedna preporuka je data ministru nadležnom za poslove rada, zapošljavanja, boračkih i socijalnih pitanja da, u skladu sa zakonom datim ovlašćenjima, bliže uredi način i oblik angažovanja ličnih pratilaca deteta i personalnih asistenata u pružanju usluge socijalne zaštite.

Vrhovni državni revizor Željko Motić naglasio je da je Državna revizorska institucija tokom prethodnih godina dala preporuke za izmene ili donošenje propisa, a po kojima nije postupljeno. Date preporuke se odnose na Zakon o budžetu Republike Srbije, Zakon o zdravstvenoj zaštiti i Zakon o javnim službama i Zakon o budžetskom sistemu.

Dragan Golubović, vrhovni državni revizor, predstavio je preporuke za izmene važećih zakona na osnovu informacija do kojih se došlo u postupku obavljanja revizije u Sektoru broj 4 Državne revizorske institucije a u skladu sa nadležnostima Državne revizorske institucije.

Obrazlažući preporuke vezane za Sektor broj 4, vrhovni državni revizor je naveo da su u Sektoru 4 date tri preporuke za izmene propisa u 2021. godini i pet preporuka iz ranijeg perioda koje nisu sprovedene. Preporuke se, između ostalog, odnose i na izmene Zakona o javnim preduzećima, Zakona o robnim rezervama i Uredbe o uslovima davanja na zajam i u zakup pojedinih vrsta roba iz robnih rezervi i uslovima za izdavanje u zakup nepokretnosti. Preporuke za izmene ili donošenje propisa u delu Sektora broj 4 koje su date u prethodnim godinama, a po kojima nije postupljeno, odnose se na Zakon o budžetu Republike Srbije, Zakon o prestanku važenja Zakona o privremenom uređivanju osnovica za obračun i isplatu plata odnosno zarada i drugih stalnih primanja kod korisnika javnih sredstava, Zakon o naknadama za korišćenje javnih dobara, Zakon o izvršenju i obezbeđenju i Zakonom o postupku upisa u katastar nepokretnosti i vodova i Zakon o postupku upisa u katastar nepokretnosti i vodova.

Milesa Marjanović, načelnik Odeljenja za budžet u Ministarstvu finansija, se u svom obraćanju članovima Odbora osvrnula na date preporuke za izmene propisa koji su u nadležnosti Ministarstva finansija i rekla da je u toku priprema Pravilnika o predlaganju finansijskih planova organizacija za obavezno socijalno osiguranja.

Diskusije po ovoj tački dnevnog reda nije bilo.

Sednica je završena u 10,45 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić